मोदी के पत्नी से आगे बढ़ी, मोदी के राजनीति प बात करीं
भाजपा के ओर से प्रधानमंत्री पद के उम्मीदवार नरेंद्र मोदी के हर कदम के मीडिया एकदम अलग नज़र से देखेला। मीडिया में उनुका हर आहट के मतलब निकलेला, अपना-अपना विचार से ओकर अर्थ लगावल जाला। लेकिन, इहो सही बा कि, लोकसभा चुनाव अभियान जईसे-जईसे आगे बढ़ता इ मुक़ाबला मोदी बनाम अन्य में बदलल जाता।
मोदी बुधवार के वडोदरा में नामांकन कईले, जईसे की सभके संगे होखेला मोदी के नामांकन पत्र भी तुरंत खबर बनल, लेकिन चर्चा उनुका संपत्ति के ना भईल। चर्चा, उनुकर पत्नी, ‘जशोदा बेन चिमनलाल मोदी’ के भईल अवरू होखता।
चर्चा जशोदा बेन के होखता, होखे दी। लेकिन, अतना बवाल काहें? काँग्रेस उपाध्यक्ष के एगो बयान के बाद भाजपा जवन तरीका से प्रतिक्रीया देलस, उ आग में घिव के काम कईलस। मोदी अपना के ‘अकेला’ क़हत रहन अब अपना के शादीशुदा होखे के बात कबूल क लेले। एकरा में अयीसन कुछूओ नईखे जेकरा प बवाल कईल जाए, लेकिन बवाल भईल।
हालांकि, मोदी के बचाव में भी तरह-तरह के कसीदा काढ़ल जाता, लेकिन इहो बेकार के ही काम होखता। माठा के जतने घंघोरब ओतने घिव निकली, मोदी के बियाह के मुद्दा के उहे माठा ह। पक्ष अवरू विपक्ष, दुनो एकरा के घंघोरता। मीडिया एकर घिव पावता। एहसे एकरा के घंघोरल बन कईल जाए।
मोदी जी अगिला कुछ दिन में देश के राजनीति के शिखर प बईठेवाला बाड़े, उनुका किस्मत में प्रधानमंत्री बनल लिखल बा, अब सोचे के इ बा कि देश उनुका से का अपेक्षा करता।
मोदी खुद कह चुकल बाड़े कि उ बदनीयत से भा बद, कवनो काम ना करीहे, बहुत ईमानदारी से अपना पत्नी के नाम के घोषणा कईले, एकरा से बढ़ के ईमानदारी के कवन सबूत चाही? पत्नी के संगे काहें ना रखले, काहें आजू ले अपना के अकेला कहले, इ सभ उनुकर निजी मामला बा अवरू एकरा से देश के कवनो फरक नईखे परत।
जरूरी बा कि उनुका देश आपन अजेंडा (मुद्दा) बतावे, आपन जरूरत बतावे, बतावे कि सबसे पहिले उ कवन काम करस। लेकिन, मीडिया समेत देश के अधिकांश आबादी उनुका बियाह में मसाला खोजता अवरू आपन भड़ास निकालता। एकरा से का हो जाई? केकरा मोदी जी के बियाह में रुचि बाटे?
आज के स्थिति में निर्विवाद रूप से सत्य बा कि, कश्मीर से कन्याकुमारी तक अगर केहु चर्चा होखता त, उ नरेंद्र मोदी हवे। देश में परिवर्तन के बयार बहता, देश बदलाव चाहता अवरू कुछ लोग राजनीतिक स्वार्थ खाती देश में ए बयार के धार कम कईल चाहतारे। कम एहसे कि, रोकल त संभव ही नईखे।
अब उ बदलाव चाहे काँग्रेस से आवे, चाहे भाजपा से आवे, जेकरे से आवे, आवे दिहल जाए। याद राखल जाए कि, कूकर (खाना बनावे वाला बर्तन) के सीटी के रोकला प कूकर फाटे के आशंका बढ़ेला अवरू अधिकांश मौका प सर्वनाश के कारण बनेला।
मोदी जी के प्रशासन से गुजरात के जनता खुश बिया, जनता उनुका के तीन बेर चुन के भेजलस, एहसे बड़ सबूत अवरू का चाही? मोदी जी में तमाम कमी हो सकता, लेकिन जबतक गुजरात के जनता के खुश बिया, राज्य तरक्की करता, आगे बढ़ता, तब तक ओ कमी के कवन महत्व बाटे?
आँख खोलला के जरूरत बा, कान के भी साफ कईला के जरूरत बा, देखि-सुनी सभ लेकिन प्रतिक्रीया तब दिही जब आपके पास थेथ्रोलोजी (थेथरई) से आगे कुछूओ कहे लायक होखे।
भाजपा अवरू मोदी के समर्थक लोग से भी आग्रह बा कि, हर मुद्दा प मोदी के तुलना धार्मिक चरित्र से ना कईल जाए। काहें कि, आप जतने मोदी के मर्यादा पुरषोतम बनावे के कोशिश करब, ओतने विपक्ष मोदी के व्यक्तित्व में कमी निकाली अवरू धारदार हमला करी।
कवनो नेता जब आपन जीवन देश के सेवा में लगा देला त ओकर वैवाहिक स्थिति के कवनो प्रभाव ओकरा प ना परे। मोदी जी के 12 साल से अधिका के गुजरात शासन अपने आप में उनुका नियत अवरू समर्पण के गवाह बा, एहसे ए मुद्दा के ए लोकसभा चुनाव प कवनो असर ना परी। “अबकी बार, मोदी सरकार” के नारा असही नईखे, अबकी बार एकरा के रोकल असंभव बाटे।
[लेखक एगो बहुराष्ट्रीय कंपनी में सॉफ्टवेर इंजीनियर हई। राजनीति अवरू संस्कृति के अलग-अलग विषय प लिखेली। लेख में प्रकट सभे विचार लेखक के आपन विचार ह अवरू THE BHOJPURI भा पूर्वा मीडिया एकर समर्थन करत होखे, इ जरूरी नईखे।]
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva